દરેક ગ્રહ કોઈ સ્થાનનો નિશ્ચિત કારક છે. આ સ્થાન હેઠળની બાબતો પર તે ગ્રહનું આધિપત્ય છે. જે-તે સ્થાન અમુક ગ્રહને જ આભારી છે. જેમ કે શનિ મહારાજનું સ્થાન દસમું છે. દસમો ભાવ જે કર્મ ભાવ છે, તે શનિ મહારાજનો ભાવ છે. શનિ મહારાજ કર્મફળના દેવ છે. આ દસમાં ભાવમાં જો શનિના શત્રુ ગ્રહો સૂર્ય, ચંદ્ર આવી જાય તો શનિ ગ્રહજનિત દોષ પેદા થઇ જાય છે. આ પ્રકારે થતાં યોગને પૂર્વ જન્મ સાથે સાંકળવામાં આવ્યો છે, સૂર્યનું દસમે હોવું પૂર્વભવમાં મિલકત બાબતે ઝગડો કે જીવહત્યાનો સંકેત કરે છે. શનિ દસમે હોતાં જાતકને આ ભવે પૈતૃક સંપતિમાં હાનિ અને શનિ ગ્રહ સૂચિત કારોબાર જેવા કે લોખંડ, તેલ, બાંધકામ વગેરેમાં નુકસાની વેઠવી પડે છે. શનિ કુંડળીમાં જ્યાં હશે તે ભાવની બાબતોમાં પણ શનિ તકલીફ ઉભી કરશે. ૩૬થી ૪૧માં વર્ષ દરમિયાન જાતકને અણધારી તકલીફોનો સામનો કરવો પડે છે. સૂર્ય દસમે હોય અને મકાનનો દરવાજો દક્ષિણે હોય તો આ બંધનયોગથી તકલીફ અચૂક અનુભવાય છે. જન્મકુંડળીમાં અન્યગ્રહોની સ્થિતિ અનુસાર તેનું નિવારણ સૂચવી શકાય છે, સાદો ઉપાય જણાવું તો આ પ્રકારના યોગમાં જાતકે માથે સફેદ રંગની ટોપી પહેરવી તથા જળ પ્રાપ્તિ માટે કૂવા કે બોરવેલ નિર્માણ કરાવવું જાતક માટે લાભપ્રદ સાબિત થઇ શકે. ઉપર મુજબ ચંદ્ર પણ જો દસમે હોય તો જાતક માટે ૨૪મું વર્ષ કષ્ટપ્રદ હોય છે. સૂર્ય અને ચંદ્ર એકસાથે દસમે હોય તો આ બંધન યોગ લાગુ પડે છે. ગ્રહજનિત તકલીફમાંથી માણસે બચવું કષ્ટપ્રદ રહે છે અને આ યોગ જીવનભર લાગુ પડે છે માટે આજીવન બંધન સમાન આ યોગને ગ્રહોનું ઋણ પણ કહેવાય છે. જે-તે ગ્રહ બાબતે દાન કે ઉપાય કર્યે જ મુક્તિ મળે છે.